Trods en stor redningsaktion er det ikke lykkedes at finde den 30-årige mand, som søndag faldt i vandet fra en jolle ud for Sæby. Eftersøgningen er nu indstillet.

Det gik helt galt søndag eftermiddag, da to mænd på 30 år og 34 år var på jagt i en jolle i vandet ud for Sæby. Jollen kæntrede, og det lykkedes den 34-årige mand at svømme i land. En svømmetur på næsten en kilometer. Redningsmandskab blev tilkaldt klokken 15.22, og så gik det store arbejde i gang med at forsøge at finde den 30-årige mand, som fortsat var i vandet. Det var en person på land, der havde opdaget den 34-årige i vandet, og som alarmerede beredskab og politi. Anmelderen hoppede selv kortvarigt i det kolde vand for at hjælpe. Det fortæller Jess Falberg, der er vagtchef ved Nordjyllands Politi. Den 34-årige mand var forkommen og underafkølet, da han kom i land. Han blev efterfølgende bragt på skadestuen, hvor han blev afhørt af politiet. Den 34-årige mand havde redningsvest på. I jollen var der endnu en redningsvest, men det vides ikke, om den 30-årige mand var iført den. Hele eftermiddagen og aftenen har redningshelikoptere og redningsbåde ledt efter den 30-årige mand, men uden held. - Hele havoverfladen i området, hvor jollen kæntrede, er blevet eftersøgt, ligesom vi har kigget langs strandene, siger vagtchef Jess Falberg. Kort før klokken 20 indstillede man eftersøgningen uden resultat. Da der ikke er håb om at finde den 30-årige i live, vil eftersøgningen ikke blive genoptaget. Den 30-åriges pårørende er underrettet.